Kumpulan Wang Simpanan Pekerja

Kumpulan Wang Simpanan Pekerja (KWSP) merupakan sebuah institusi keselamatan sosial yang ditubuhkan di bawah Undang-Undang Malaysia, Akta Kumpulan Wang Simpanan Pekerja 1991 (Akta 452) yang menyediakan faedah persaraan kepada ahlinya melalui pengurusan simpanan mereka secara cekap dan boleh dipercayai. KWSP juga menyediakan sistem yang efisien dan mudah bagi memastikan para majikan memenuhi tanggungjawab undang-undang serta kewajipan moral mereka untuk mencarum kepada KWSP bagi pihak pekerja mereka.

Anggota 
Kenggotaan wajib kepada pekerja sektor swasta dan pekerja tidak berpencen sektor awam. Sehingga Jun 2022, KWSP mempunyai seramai 15.5 juta ahli. Bilangan ahli aktif dan masih mencarum adalah seramai 8 juta. Bilangan majikan aktif pula adalah seramai 572,847.

Kadar Dividen 
Semua caruman di KWSP akan dibayar dividen dan dijamin oleh kerajaan pada kadar minimum 2.50% bagi Simpanan Konvensional. Kadar dividen untuk Simpanan Shariah adalah berdasarkan prestasi sebenar pelaburan patuh syariah yang diuruskan dan dilaburkan oleh KWSP.

Simpanan Konvensional (1952–2000)

Simpanan Konvensional (2000–kini)

Simpanan Shariah (2018–kini) 
Simpanan Shariah merupakan suatu pilihan simpanan bagi ahli yang diuruskan dan dilaburkan oleh KWSP mengikut prinsip syariah. Bagi memastikan Simpanan Shariah diuruskan mengikut syariah sebagaimana yang dikehendaki di bawah seksyen 43A Akta KWSP 1991, suatu rangka kerja tadbir urus syariah diwujudkan untuk mentadbir urus aspek pematuhan syariah bagi Simpanan Shariah.

Pelaburan 
Caruman adalah wang yang dikreditkan ke akaun individu ahli di KWSP. Amaun tersebut terdiri daripada caruman pekerja dan caruman majikan dan dikira berdasarkan gaji bulanan pekerja. Kadar caruman semasa adalah 21% daripada gaji pekerja dimana 9% adalah caruman pekerja yang dipotong daripada gaji bulanan pekerja manakala 12% adalah caruman oleh majikan.

Caruman bulanan anggota dilaburkan melalui beberapa instrumen kewangan yang diluluskan untuk menghasilkan pendapatan. Ini termasuklah Sekuriti Kerajaan Malaysia, Instrumen Pasaran Wang, Bon & Pinjaman, Ekuiti dan Hartanah.

KWSP memastikan simpanan anggota selamat dan mendapat dividen yang berpatutan. KWSP menjamin dividen sebanyak 2.5 peratus setahun. Untuk memastikan bayaran dividen, KWSP melaburkan caruman melalui instrumen kewangan yang diluluskan bagi mendapatkan pulangan yang optimum.

Dividen dimasukkan ke dalam akaun pencarum setiap tahun. Kadar dividen yang diisytiharkan oleh KWSP adalah tertakluk kepada pulangan pelaburan yang dibuat melalui instrumen-instrumen yang diluluskan.

Dividen tahunan dikira berdasaran baki pembukaan simpanan pencarum setakat 1hb Januari setiap tahun. Dividen bulanan pula dikreditkan ke akaun anggota berdasarkan jumlah caruman bulanan yang diterima.

Jumlah aset KWSP setakat Mac 2022 adalah sebanyak RM1 trilion.

Akaun 
Sejak 1 Januari 2007, simpanan anggota KWSP dibahagi dalam dua akaun. Akaun pertama, digelar "Akaun 1", menyimpan 70% daripada caruman anggota, manakala akaun kedua, digelar "Akaun 2", menyimpan baki selebihnya (30%). Pengeluaran Akaun 1 terhad kepada pengeluaran mencapai 55 tahun, kehilangan upaya, meninggalkan negara atau meninggal dunia. Akaun 2 pula membenarkan pengeluaran untuk bayaran pendahuluan atau penyelesaian pinjaman rumah pertama, tujuan pendidikan dan belanja perubatan, pelaburan dan apabila mencapai 50 tahun.

Rujukan

Pautan luar 
 Laman web rasmi

Kementerian Kewangan Malaysia
Syarikat milik kerajaan di Malaysia
Menteri Kewangan Diperbadankan
Kumpulan Wang Simpanan Pekerja (Malaysia)
Pelaburan di Malaysia
Keselamatan sosial di Malaysia